Fostul hotel Concordia din Centrul Vechi al Capitalei, imobilul-monument în care s-a semnat actul Unirii Moldovei cu Țara Românească în noaptea de 23 spre 24 ianuarie 1859, acum o ruină plină de gunoaie, va fi reabilitat, lucrările urmând să înceapă în primăvara acestui an, a anunțat Primăria Municipiului București. Imobilul va redeveni hotel și va avea săli de conferințe și evenimente.

Primăria Capitalei s-a implicat, în limita competențelor legale, în renovarea fostului hotel Concordia, construit în 1852 și aflat acum în proprietate privată.

”De la preluarea mandatului actualei administrații, reprezentanții Primăriei Capitalei au ținut legătura cu proprietarul acestui imobil și au oferit suportul tehnic necesar pentru a urgenta procedurile premergătoare demarării lucrărilor”, potrivit municipalității.

După renovare, clădirea de pe strada Smârdan nr. 39 va avea funcțiunea de hotel, dar va cuprinde și săli de conferințe și de evenimente.